Unión del Pubelo Navarro (UPN) talde parlamentarioari atxikitako foru parlamentari Leticia San Martín Rodriguez andreak idatziz erantzuteko galdera egin du jakiteko zein den bularreko minbizi metastasikoaren arreta hobetzeari dagokionez talde guztiek aurkeztutako eta 2022ko urriaren 26ko Osoko Bilkuran onetsitako mozioaren bederatzi puntuen betetzearen xehetasuna eta zer plangintza duen Osasun Departamentuak hobekuntza-puntu horiek bete daitezen (11-23/PES-00197). Hona hemen Nafarroako Gobernuko Osasuneko kontseilariak ematen dion informazioa:

**1. Bularreko minbiziaren aurkako botika edota tratamendu berrien onespena arintzea, horretarako epeak laburtu behar dira eta Europar Batasuneko gainerako herrialdeetakoekin parekatu**.

EBko farmakoak Medikamentuen Europako Agentziak eta subsidiarioki, Medikamentuen eta Osasun Produktuen Espainiako Agentziak onesten dituzte. Espainian horien finantzaketa eta prezioa zehazten dira, eta Farmazia eta Zerbitzu Zorroaren Zuzendaritza Nagusiaren eskumen esklusiboa da, Medikamentuen Prezioetarako Ministerio arteko Batzordearen bidez. Beraz, Osasun Departamentuak ez du eskumenik mozioan aipatutako ezein medikamentu finantzatzeko, Medikamentuen Prezioetarako Ministerio arteko Batzordean gure autonomia erkidegoa ordezkatuko duen pertsona izendatu besterik ez du egiten.

**2. Osasun Sistema Nazionalak eta Nafarroako Osasun Zerbitzuak botika berritzaileak finantzatu ditzaten, kostua-efikazia erlazioa baloratuz, eta erabilera errukiorra kontuan hartuta, gaixoari beste bide batzuetatik lortu ezin diren abantailak dakarzkiotenean.**

Medikamentuen Prezioetarako Ministerio arteko Batzordean medikamentu berritzaileen finantza espedienteei buruz eztabaidatzen da. Horietan guztietan, horien abantaila klinikoen, eragozpenen eta ebidentzia zientifikoaren azterketa sakona egiten da, posizionamendu terapeutikoaren txostenak berrikusten dira, dagozkion kostu eraginkortasun, kostu erabilgarritasun, aukera kostu eta abarren analisiak egiten dira, eta farmako hori farmazia prestazioaren zorroan sartuko den ala ez erabakitzen da, analisi horretan oinarrituta. O-NOZen Farmazia Batzorde Zentralak erabakitzen ditu gure inguruan erabilera korporatiboa eta tokiko posizionamendua, baina Osasun Ministerioak farmakoa onetsi ondoren.

Medikamentuak egoera berezietan eskura egotea arautzen duen ekainaren 19ko 1015/2009 Errege Dekretua argitaratu zenetik, jada ez da erabilera errukiorraz hitz egiten, baizik eta medikamentuak egoera berezietan erabiltzeaz. Besteak beste, Errege Dekretu horrek aukera ematen du beste herrialde batzuetan (baita EBtik kanpo ere) merkaturatutako medikamentuak ekartzeko, baldin eta pazientearentzat onura argia ikusten bada, medikamentuak prezioa eta finantzaketa baititu Espainian. Eskaera horiek ohikoak dira O-NOZen, baina Medikamentuen eta Osasun Produktuen Espainiako Agentziaren baimena behar dute, hortaz, jada egiten den egoera da.

**3.** **Diagnostiko goiztiarra hobetzea, biomarkagailuen, genetikaren eta bularreko minbizi metastasikoaren biopsia likidoaren bidez.**

Nafarroako Ospitale Unibertsitarioan, gaur egun, ebidentzia zientifikoaren babesa duten bularreko minbizia duten pazienteen prozesu diagnostiko eta terapeutikorako beharrezkoak diren biomarkatzaileen zehaztapen guztiak egiten dira. Era berean, ezarritako irizpideak betetzen dituzten pazienteetan ikerketa genetikoa egiten da. Biopsia likidoari dagokionez, oraindik aztertzen dagoen prozedura da eta horren erabilera estandartzat hartzen den unean eskura izatea espero dugu. Oraingoz, ikerketa proiektuetan erabiltzen da.

**4. Bularreko minbizi metastasikoarekin lotutako entsegu klinikoak eta ikerketa sustatzea. Pazienteei entsegu horietan parte hartzeko aukera eman diezaieten, edozein lekutan bizi direla ere, horrek ikerketari ekarpen garrantzitsua egiten ahal dionean**.

Nafarroako Ospitale Unibertsitarioak hainbat saiakuntza klinikotan parte hartzen du, estatuan zein nazioartean, eta horietako batzuk bularreko minbizi metastasikoa duten pazienteei zuzenduta daude. Saiakuntza horietako batzuk GEICAM (Bularreko Minbiziaren Espainiako Taldea), SOLTI (Innovative Breast Cancer Research) edota MEDSIR talde kooperatiboen barruan garatzen dira, eta beste batzuk industria farmazeutikoak eta/edo akademikoak sustatzen ditu. Batzuetan, pazienteei mesede egin diezaieketen saiakuntzak dauden beste zentro batzuetara bideratu daitezke pazienteak. Onkologia Medikoaren Zerbitzuaren ustez, irekitako saiakuntza klinikoen kopurua kalitate faktore bat da pazienteen arretan.

**5. Nazio mailan zein Nafarroako Foru Komunitatean bularreko minbizi metastasikoari buruzko erregistroak egitea**.

Gaur egun, minbiziaren erregistro bat dago NOPLOIn, eta O-NOZeko datu baseetan bularreko minbizi metastasiko guztiak daude identifikatuta.

**6. Zerbitzuen arteko diziplinarteko koordinazioa sustatzea, Nafarroako Osasun Zerbitzuan bularreko minbizi metastasikoa lantzeko eta tratatzeko jardueran.**

Zalantzarik gabe, minbizia duten paziente guztiak maneiatzeko helburu garrantzitsuenetako bat da. Zehazki, bularreko minbiziaren patologian diziplina anitzeko batzorde bat dago. Batzorde horretan patologia hori duten pazienteak aurkezten dira, eta zerbitzu hauek parte hartzen dute: Onkologia Medikoa eta Erradioterapikoa, Bularreko Kirurgia, Anatomia Patologikoa, Erradiologia, Kirurgia Plastikoa, Medikuntza Nuklearra, Osasun Publikoa eta Errehabilitazio Zerbitzua.

**7. Kasuen kudeaketarako erizaintza ezar dezaten Nafarroako Ospitale Unibertsitarioko Onkologia Medikoaren Zerbitzuan, bularreko minbizi metastasikoa duten pazienteen arreta koordinatzeko.**

Bularreko minbizi metastasikoa duten pazienteei arreta ematen zaien ingurunea Onkologia Medikoko Eguneko Ospitalea da batez ere. Eguneko Ospitalean erizain bat dago, eta haren eginkizuna da Onkologia Medikoaren Zerbitzuan artatzen diren minbizia duten paziente guztien kasuak kudeatzea (miaketak egin direla egiaztatzea, hitzorduak agendatzea, pazienteei telefonoz arreta ematea...).

**8. Bularreko minbizi metastasikoa duten pazienteentzako txertatze protokolo espezifiko bat lantzea Nafarroako Osasun Zerbitzuan.**

Paziente onkologikoentzat badago jadanik txertatze protokolo espezifiko bat.

**9. Bularreko minbizi metastasikoa duten pazienteen osasun laguntza gizatiarragoa egitea, paziente horiei behar bezala laguntzeko eta harrera egokia egiteko”.**

Gaur egun, eta osasun sistema publikoa humanizatzeko estrategiaren barruan, estrategia horretan lehentasunezko ekintza bat dago, hau da, ospitaleratzen ari diren pazienteei laguntzea, pazienteen tipologietara egokituta eta norbere burua zaintzeko gaitzeko asmoa dutenak. Ospitaleratzeko laguntza handiagoa behar duten pazienteen profilen artean, paziente onkologikoak daude, loa, higienea, elikadura eta beste alderdi batzuk errazteko

Bestalde, Osasun Departamentuak Minbiziaren Aurkako Espainiako Elkartearekin diruz lagundutako jarduketen barruan, honako jarduketa hauek egin dira:

|  |  |  |  |
| --- | --- | --- | --- |
| **2023** | **Iruña** | **Tutera** | **Guztira** |
|  | NOU | Reina Sofía Ospitalea | San Juan de Dios Ospitalea - URT |  |
| Pazienteak | 780 | 142 | 39 | 961 |
| Ahaideak | 295 | 55 | 11 | 361 |
| GUZTIRA | 1075 | 197 | 50 | 1322 |
| Gizonak | 351 (% 33) | 70 (% 36) | 22 (% 44) | 443 (% 33,5) |
| Emakumeak | 724 (% 67) | 127 (% 64) | 28 (% 56) | 879 (% 66,5) |
|  |  |  |  |  |
| TRIAJE EMOZIONALA |  |  |
| Kontaktatutako pazienteak | 1862 paziente |  |
| Psikoonkologiako Zerbitzura bideratutako pazienteak | 132 paziente |  |

|  |  |  |  |  |  |
| --- | --- | --- | --- | --- | --- |
| **2023** | **Iruña** | **Tutera** | **Online** | **Guztizkoa** | **2022** |
| Mindfulness | Talde 1 | Talde 1 |  | 32 paziente | * 18 paziente
* 2 talde
 |
| Berriro gaixotzeko beldurra | Talde 1 | Talde 1 |  | 10 paziente | * 20 paziente
* 4 talde
 |
| Antsietatearekin moldatzea | Talde 1 | Talde 1 |  | 18 paziente | * 26 paziente
* 4 talde
 |
| Elikadura osasungarria onkologiako pazienteendako | 2 tailer | Tailer 1 | Tailer 1 | 44 paziente |  |
|  |  |  |  |  |  |
| Dolu taldea |  |  |  |  | * 6 paziente
* Talde 1
 |
| Berreskuratu zure memoria |  |  |  |  | * 16 paziente
* 2 talde
 |

Hori guztia jakinarazten dizut, Nafarroako Parlamentuko Erregelamenduaren 215. artikulua betez.

Iruñean, 2023ko abenduaren 29an

Osasuneko kontseilaria: Fernando Domínguez Cunchillos